《子庄约况之游西溪不至任有诗次其韵》
宋代·苏过

边城无一娱，孰云从军乐。惟有退食间，柴门可罗雀。

念我江湖人，久负渔樵约。安得漫浪游，时解冠带缚。

令尹我辈人，孤标寡然诺。晚逢任参军，诗思涌泉落。

裹饭从子来，隐几访南郭。庶结三友欢，一笑忘杯酌。

西溪渌已涨，渚柳风交错。目断君不来，孤鸿没山脚。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。